बिना सिक्याेरिटी के ही नई कोर्ट में शिफ्ट कर दीं केसों की फाइलें
2जनवरी से मोहाली के नए ज्यूडिशियल कोर्ट काॅम्प्लेक्स में केसों की प्रोसीडिंग्स शुरू होने वाली हैं। ऐसे में कोर्ट में चल रहे बड़े-बड़े क्रिमिनल सिविल केसों की फाइलों की सिक्योरिटी राम भरोसे ही है। फेज-3बी1 के कम्युनिटी सेंटर में कोर्ट प्रशासन की ओर से एक प्राइवेट ट्रक को किराये पर लिया गया और उसमें क्रिमिनल सिविल केसों की फाइलें लोड कर दी गईं। लोडिंग के लिए दो-चार मजदूरों को बुलाया गया। ऐसे में वे फाइल अंदर से बाहर कैसे किन हालात में ला रहे हैं। उसकी ओर पुलिस का कोई ध्यान नहीं था। ट्रक में लोड करने के बाद ये फाइलें बिना किसी सिक्योरिटी के नए कोर्ट कॉम्पलेक्स में पहुंचा दी गईं। ऐसे में पूरे रास्ते ये फाइलें बिना किसी सिक्योरिटी के गईं। किसी ने यह नहीं सोचा कि रास्ते में इनमें से किसी भी फाइल से छेड़छाड़ भी हो सकती है या कोई फाइल ही गायब हो सकती है। फाइलों में कई ऐसे सबूत भी हो सकते हैं, जो किसी क्रिमिनल को सजा दिलाने के लिए जरूरी हों। इनकी सिक्योरिटी काफी जरूरी थी।
पुराने कोर्ट काॅम्प्लेक्स से फाइलों से लदा ट्रक रवाना हुआ तो उसके साथ सफाई कर्मचारियों की ड्यूटी लगा दी गई। पूरे रास्ते में ट्रक के साथ कोई पुलिसकर्मी नहीं था। भास्कर ने नए कोर्ट कॉम्प्लेक्स तक ट्रक का पीछा किया और पाया कि बड़े क्रिमिनल केसों के ये फाइलें राम भरोसे ही थीं। ऐसे में यही डर बना रहा कि अगर किसी फाइल में कोई गड़बड़ी होती है तो इसका जिम्मेदार कौन होगा।
सेक्टर-76 के नए ज्यूडिशियल काॅप्लेक्स में सुरक्षा के लिए पुलिस की टीम तैनात की गई है। ऐसे में सीजेएम का ऑर्डर है कि जब तक कोर्ट शुरू नहीं होती, तब तक कोर्ट कॉम्प्लेक्स के अंदर किसी भी व्यक्ति का आना-जाना वर्जित है। लेकिन करीब पांच किलाेमीटर की दूरी से केसों की फाइलें बिना किसी सिक्योरिटी के नए कोर्ट काॅम्प्लेक्स में घुसीं। सवाल उठता है कि इन फाइलों की सुरक्षा कौन करेगा।
फाइलों की सुरक्षा के लिए पुलिस कर्मचारियों की फोर्स तैनात होनी चाहिए थी, लेकिन इन बड़े क्रिमिनल केसों की फाइलों की रखवाली कोर्ट में सफाई करने वाली एक महिला कर्मी को सौंप दी गई। जानकारी के मुताबिक मोहाली कोर्ट के चीफ ज्यूडिशियल मजिस्ट्रेट शिव मोहन गर्ग के अंडर फाइलों की सुरक्षा का जिम्मा आता है, लेकिन पुलिस कर्मचारियों को उनके आदेशों की कोई परवाह नहीं है।
पुराने ज्युडिशियल कॉम्प्लेक्स से केसाें की फाइलें लोड करने के बाद प्राइवेट ट्रक बाहर आया। फोटो में साफ देख सकते हैं कि उस समय ट्रक में प्राइवेट ड्राइवर बैठा था और उसके साथ वाली सीट पर उसी का कारिंदा। बेशक फाइलें प्राइवेट ट्रक से लोड कर नए कोर्ट में शिफ्ट की गई हैं, लेकिन ट्रक के आगे-पीछे फाइलों की सुरक्षा के कोई पुलिस की कोई गाड़ी मौजूद नहीं है।
hin_Deva hin_Deva hin_Deva hin_Deva hin_Deva hin_Deva